CELEX: 
Language: el
Date: 2018-05-07 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για τη συμπλήρωση της οδηγίας (ΕΕ) 2015/849 του Ευρωπαϊκού Κοινοβουλίου και του Συμβουλίου με ρυθμιστικά τεχνικά πρότυπα που προσδιορίζουν τα κριτήρια για τον ορισμό κεντρικών σημείων επαφής από τους εκδότες ηλεκτρονικού χρήματος και τους παρόχους υπηρεσιών πληρωμών, καθώς και με κανόνες σχετικά με τα καθήκοντα των εν λόγω κεντρικών σημείων επαφής

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Οι πάροχοι υπηρεσιών πληρωμών και οι εκδότες ηλεκτρονικού χρήματος που εδρεύουν σε κράτος μέλος μπορούν να διατηρούν εγκαταστάσεις σε άλλα κράτη μέλη («κράτη μέλη υποδοχής»). Οι εγκαταστάσεις αυτές πρέπει να συμμορφώνονται προς τους όρους του συστήματος για την καταπολέμηση της νομιμοποίησης εσόδων από παράνομες δραστηριότητες και της χρηματοδότησης της τρομοκρατίας (καταπολέμηση του ξεπλύματος χρήματος / της χρηματοδότησης της τρομοκρατίας — «ΚΞΧ/ΧΤ») του κράτους μέλους στο οποίο εδρεύουν, ακόμη και αν οι ίδιες δεν αποτελούν υπόχρεες οντότητες.
            
            
               Αρκετά κράτη μέλη, προκειμένου να διευκολύνουν την εποπτεία των εν λόγω εγκαταστάσεων στον τομέα της ΚΞΧ/ΧΤ, επιβάλλουν στους παρόχους υπηρεσιών πληρωμών και τους εκδότες ηλεκτρονικού χρήματος να ορίζουν ένα «κεντρικό σημείο επαφής» («ΚΣΕ»). Το ΚΣΕ λειτουργεί ως σημείο επαφής μεταξύ του παρόχου υπηρεσιών πληρωμών ή του εκδότη ηλεκτρονικού χρήματος και της αρμόδιας αρχής του κράτους μέλους υποδοχής. Ωστόσο, ελλείψει κοινής ευρωπαϊκής προσέγγισης ως προς τα ΚΣΕ, υφίσταται ο κίνδυνος ρυθμιστικού αρμπιτράζ, ο οποίος απειλεί να υπονομεύσει την αποτελεσματικότητα των ευρωπαϊκών μηχανισμών ΚΞΧ/ΧΤ. Επιπλέον, υφίσταται επίσης ο κίνδυνος η ανασφάλεια δικαίου την οποία συνεπάγεται η εν λόγω έλλειψη κοινής προσέγγισης να εγείρει αδικαιολόγητα εμπόδια για τους παρόχους υπηρεσιών πληρωμών και τους εκδότες ηλεκτρονικού χρήματος που επιθυμούν να παρέχουν υπηρεσίες σε διασυνοριακό επίπεδο.
            
            
               Η οδηγία (ΕΕ) 2015/849 σχετικά με την πρόληψη της χρησιμοποίησης του χρηματοπιστωτικού συστήματος για τη νομιμοποίηση εσόδων από παράνομες δραστηριότητες ή για τη χρηματοδότηση της τρομοκρατίας έχει ως στόχο, μεταξύ άλλων, να ευθυγραμμίσει την ενωσιακή νομοθεσία με τα διεθνή πρότυπα για την καταπολέμηση της νομιμοποίησης εσόδων από παράνομες δραστηριότητες και της χρηματοδότησης της τρομοκρατίας, καθώς και της χρηματοδότησης της διάδοσης όπλων μαζικής καταστροφής.
            
            
               Σύμφωνα με το άρθρο 45 παράγραφος 10 της οδηγίας (ΕΕ) 2015/849, οι Ευρωπαϊκές Εποπτικές Αρχές (ΕΕΑ) καταρτίζουν σχέδια ρυθμιστικών τεχνικών προτύπων που ορίζουν τα κριτήρια τα οποία θα πρέπει να χρησιμοποιούν τα κράτη μέλη για να προσδιορίσουν το πότε οι εκδότες ηλεκτρονικού χρήματος και οι πάροχοι υπηρεσιών πληρωμών που διατηρούν στο έδαφός τους εγκατάσταση διαφορετική από υποκατάστημα θα πρέπει να ορίζουν ΚΣΕ και το ποια θα πρέπει να είναι τα καθήκοντα του εν λόγω ΚΣΕ. Οι ΕΕΑ υποχρεούνταν να υποβάλουν τα σχέδια ρυθμιστικών τεχνικών προτύπων στην Επιτροπή μέχρι τις 26 Ιουνίου 2017, ώστε η Επιτροπή να θεσπίσει τα σχετικά ρυθμιστικά τεχνικά πρότυπα με κατ’ εξουσιοδότηση πράξη, σύμφωνα με τις διαδικασίες που ορίζονται στον κανονισμό (ΕΕ) αριθ. 1093/2010
                  1
               , τον κανονισμό (ΕΕ) αριθ. 1094/2010
                  2
                και τον κανονισμό (ΕΕ) αριθ. 1095/2010
                  3
               , αντίστοιχα.
            
            
               Σύμφωνα με το άρθρο 10 παράγραφος 1 του κανονισμού (ΕΕ) αριθ. 1095/2010, η Επιτροπή αποφασίζει εντός τριών μηνών από την παραλαβή των σχεδίων προτύπων αν θα εγκρίνει τα υποβληθέντα σχέδια. Η Επιτροπή αποφάσισε να εγκρίνει το σχέδιο ρυθμιστικού τεχνικού προτύπου που της υποβλήθηκε και να το θεσπίσει υπό τη μορφή κατ’ εξουσιοδότηση κανονισμού.
            
            
               Ο παρών κατ’ εξουσιοδότηση κανονισμός:
            
            
            
               •
                     δημιουργεί ασφάλεια δικαίου σχετικά με τα κριτήρια που θα χρησιμοποιούν τα κράτη μέλη για να προσδιορίσουν αν απαιτείται ή όχι ο ορισμός ΚΣΕ· και
            
            
               •
                     ορίζει με σαφήνεια τα καθήκοντα που πρέπει να εκτελεί το ΚΣΕ ώστε να επιτελεί τον ρόλο του.
            
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Οι ΕΕΑ διεξήγαγαν δημόσια διαβούλευση επί του σχεδίου ρυθμιστικού τεχνικού προτύπου, η οποία διήρκεσε από τον Φεβρουάριο μέχρι τον Μάιο του 2017.
            
            
               Επισκόπηση των ερωτήσεων που τέθηκαν και των απαντήσεων και παρατηρήσεων που υποβλήθηκαν στο πλαίσιο της δημόσιας διαβούλευσης, σύνοψη των κύριων σημείων και άλλων σχολίων που παραλήφθηκαν στο πλαίσιο της δημόσιας διαβούλευσης, καθώς και οι απαντήσεις των ΕΕΑ και τα μέτρα που αυτές πήραν ανταποκρινόμενες στα εν λόγω σχόλια δημοσιεύονται στον δικτυακό τόπο της Ευρωπαϊκής Αρχής Τραπεζών, στην ηλεκτρονική διεύθυνση 
               
                  https://www.eba.europa.eu/regulation-and-policy/anti-money-laundering-and-e-money/rts-on-ccp-to-strengthen-fight-against-financial-crime
               
            
            
               Επιπλέον, για την κατάρτιση του σχεδίου ρυθμιστικού τεχνικού προτύπου ζητήθηκε απευθείας η γνώμη της ομάδας τραπεζικών συμφεροντούχων της Ευρωπαϊκής Αρχής Τραπεζών. 
            
            
               Πριν από την κατάρτιση του σχεδίου ρυθμιστικού τεχνικού προτύπου, διενεργήθηκε εκτίμηση των επιπτώσεων. Εξετάστηκαν τα πλεονεκτήματα και τα μειονεκτήματα διαφόρων επιλογών πολιτικής και εκτιμήθηκαν οι επιπτώσεις που θα έχουν οι προτιμώμενες επιλογές για τους παρόχους υπηρεσιών πληρωμών, τους εκδότες ηλεκτρονικού χρήματος και τις αρμόδιες αρχές. Τα αποτελέσματα της εκτίμησης των επιπτώσεων δημοσιεύονται στην ηλεκτρονική διεύθυνση 
               
                  https://www.eba.europa.eu/-/esas-publish-central-contact-point-standards-in-fight-against-financial-crime
               
            
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
         
         
            
               Ο παρών κατ’ εξουσιοδότηση κανονισμός προσδιορίζει τα κριτήρια που πρέπει να λαμβάνονται υπόψη όταν αποφασίζεται ο ορισμός ΚΣΕ και τα καθήκοντα που μπορεί να ανατίθενται στο ΚΣΕ.
            
            
               Όσον αφορά τα κριτήρια, προβλέπεται μια διττή προσέγγιση για να αποφασιστεί αν ενδείκνυται ή όχι ο ορισμός ΚΣΕ.
            
            
               Τα κράτη μέλη υποδοχής μπορούν να απαιτούν από τους εκδότες ηλεκτρονικού χρήματος και τους παρόχους υπηρεσιών πληρωμών των οποίων η έδρα βρίσκεται σε άλλο κράτος μέλος να ορίσουν ΚΣΕ αν πληρούνται ορισμένα ποσοτικά κριτήρια, και συγκεκριμένα αν:
            
            
               α)
                     ο αριθμός των εγκαταστάσεων υπό μορφή διαφορετική από υποκατάστημα τις οποίες ο εκδότης ηλεκτρονικού χρήματος ή πάροχος υπηρεσιών πληρωμών διατηρεί στο έδαφος του κράτους μέλους υποδοχής είναι τουλάχιστον 10· ή
            
            
               β)
                     το ποσό ηλεκτρονικού χρήματος που διανέμουν και εξαργυρώνουν ή η αξία των πράξεων πληρωμών που εκτελούν οι εν λόγω εγκαταστάσεις αναμένεται να υπερβεί τα 3 εκατομμύρια EUR ανά οικονομικό έτος ή υπερέβη τα 3 εκατομμύρια EUR κατά το προηγούμενο οικονομικό έτος· ή
            
            
               γ)
                     οι πληροφορίες που είναι αναγκαίες για να διαπιστωθεί αν πληρούνται τα ανωτέρω υπό α) και β) κριτήρια δεν υποβλήθηκαν στην αρμόδια αρχή του κράτους μέλους υποδοχής σε εύθετο χρόνο αφότου ζητήθηκαν.
            
            
               Τα κράτη μέλη υποδοχής μπορούν επίσης να απαιτούν από τους εκδότες ηλεκτρονικού χρήματος και τους παρόχους υπηρεσιών πληρωμών των οποίων η έδρα βρίσκεται σε άλλο κράτος μέλος να ορίσουν ΚΣΕ αν ο κίνδυνος νομιμοποίησης εσόδων από παράνομες δραστηριότητες ή χρηματοδότησης της τρομοκρατίας που συνδέεται με τη λειτουργία των εγκαταστάσεων υπό μορφή διαφορετική από υποκατάστημα των εν λόγω φορέων είναι τέτοιος ώστε ο ορισμός ΚΣΕ να κρίνεται αναλογικός ακόμη και αν δεν πληρούνται τα κριτήρια που προβλέπονται υπό τα ανωτέρω στοιχεία α), β) και γ).
            
            
               Στόχος είναι να επιτευχθεί ασφάλεια δικαίου και ενιαία ερμηνεία των διατάξεων για το ΚΣΕ σε ολόκληρη την ΕΕ, παρεχόμενης ταυτόχρονα της δυνατότητας στα κράτη μέλη να απαιτούν τον ορισμό ΚΣΕ στις περιπτώσεις που ο ορισμός αυτός είναι, αφενός, αναγκαίος ενόψει του κινδύνου νομιμοποίησης εσόδων από παράνομες δραστηριότητες ή χρηματοδότησης της τρομοκρατίας που συνδέεται με τη λειτουργία εγκαταστάσεων αλλοδαπών φορέων στο έδαφός τους και, αφετέρου, αναλογικός προς τον κίνδυνο αυτόν.
            
            
               Όσον αφορά τα καθήκοντα που μπορεί να ανατεθούν σε ΚΣΕ, το άρθρο 45 παράγραφος 9 της οδηγίας (ΕΕ) 2015/849 ήδη ορίζει σαφώς ότι το ΚΣΕ έχει δύο κύρια καθήκοντα:
            
            
               α)
                     να εξασφαλίζει, για λογαριασμό του φορέα που το όρισε, τη συμμόρφωση με τους κανόνες ΚΞΧ/ΧΤ του κράτους μέλους υποδοχής· και
            
            
               β)
                     να διευκολύνει την εποπτεία από τις αρμόδιες αρχές του κράτους μέλους υποδοχής, μεταξύ άλλων, με την παροχή εγγράφων και πληροφοριών στις αρμόδιες αρχές του κράτους μέλους υποδοχής, κατόπιν σχετικού αιτήματός τους.
            
            
               Ως εκ τούτου, τα ΚΣΕ θα πρέπει, κατ’ ελάχιστον, αφενός να ενημερώνουν τον φορέα που τα όρισε για τους εφαρμοστέους κανόνες ΚΞΧ/ΧΤ και για το πώς οι κανόνες αυτοί θα μπορούσαν να επηρεάσουν τις πολιτικές και τις διαδικασίες ΚΞΧ/ΧΤ του εν λόγω φορέα, και, αφετέρου, να εποπτεύουν τη συμμόρφωση των εγκαταστάσεων υπό μορφή διαφορετική από υποκατάστημα προς τους εφαρμοστέους κανόνες ΚΞΧ/ΧΤ και να λαμβάνουν διορθωτικά μέτρα όποτε αυτό είναι αναγκαίο.
            
            
               Στο πλαίσιο αυτό, τα ΚΣΕ πρέπει επίσης να έχουν, κατ’ ελάχιστον, τη δυνατότητα: πρόσβασης στις πληροφορίες που τηρούν οι εγκαταστάσεις υπό μορφή διαφορετική από υποκατάστημα· εκπροσώπησης του φορέα που τα όρισε σε επικοινωνίες με τις αρμόδιες αρχές και τη μονάδα χρηματοοικονομικών πληροφοριών («ΜΧΠ») του κράτους μέλους υποδοχής· και διευκόλυνσης των επιτόπου επιθεωρήσεων εγκαταστάσεων, όποτε αυτό είναι αναγκαίο. Εξάλλου, μολονότι δεν απαιτείται ρητά, αυτό σημαίνει ότι το ΚΣΕ θα πρέπει να διαθέτει επαρκή τεχνική γνώση των απαιτήσεων που τάσσει το πλαίσιο για την ΚΞΧ/ΧΤ, καθώς και επαρκείς ανθρώπινους και οικονομικούς πόρους για την εκτέλεση των καθηκόντων του.
            
            
               Επιπλέον, τα κράτη μέλη μπορούν να ορίζουν, βάσει της εκτίμησής τους του κινδύνου νομιμοποίησης εσόδων από παράνομες δραστηριότητες και χρηματοδότησης της τρομοκρατίας, ότι τα ΚΣΕ, στο πλαίσιο του ρόλου τους να διασφαλίζουν την εκπλήρωση των τοπικών υποχρεώσεων ΚΞΧ/ΧΤ, υποχρεούνται να εκτελούν ορισμένα πρόσθετα καθήκοντα. Ιδίως, ενδέχεται να ενδείκνυται η επιβολή από τα κράτη μέλη σε ΚΣΕ της υποχρέωσης να υποβάλλουν αναφορές για ύποπτες συναλλαγές στη ΜΧΠ του κράτους υποδοχής.
            
            
               Επιπροσθέτως, το άρθρο 48 παράγραφος 4 της οδηγίας (ΕΕ) 2015/849 αποσαφηνίζει ότι οι αρμόδιες αρχές του κράτους μέλους υποδοχής πρέπει να εποπτεύουν τους αλλοδαπούς παρόχους υπηρεσιών πληρωμών και εκδότες ηλεκτρονικού χρήματος που διατηρούν εγκαταστάσεις υπό μορφή διαφορετική από υποκατάστημα στο έδαφός τους, ώστε να διασφαλίζουν ότι οι εν λόγω εγκαταστάσεις εκπληρώνουν τις υποχρεώσεις τους ΚΞΧ/ΧΤ. Η εποπτεία αυτή μπορεί να περιλαμβάνει τη λήψη προσωρινών μέτρων για την αντιμετώπιση σοβαρών ελλείψεων των εν λόγω εγκαταστάσεων, υπό τον όρο ότι ο χαρακτήρας της οικείας έλλειψης καθιστά αναγκαία την άμεση λήψη διορθωτικών μέτρων.
            
            
               Η εξουσία των αρμόδιων αρχών υποδοχής να επιβάλλουν κυρώσεις για παραβάσεις εκ μέρους των εγκαταστάσεων εκδοτών ηλεκτρονικού χρήματος ή παρόχων υπηρεσιών πληρωμών στην επικράτειά τους δεν καλύπτεται από την εντολή που παρέχεται με το άρθρο 45 παράγραφος 10 της οδηγίας (ΕΕ) 2015/849.
            
            
               
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 7.5.2018
            
            
               για τη συμπλήρωση της οδηγίας (ΕΕ) 2015/849 του Ευρωπαϊκού Κοινοβουλίου και του Συμβουλίου με ρυθμιστικά τεχνικά πρότυπα που προσδιορίζουν τα κριτήρια για τον ορισμό κεντρικών σημείων επαφής από τους εκδότες ηλεκτρονικού χρήματος και τους παρόχους υπηρεσιών πληρωμών, καθώς και με κανόνες σχετικά με τα καθήκοντα των εν λόγω κεντρικών σημείων επαφής
            
         
         
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚH ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη την οδηγία (ΕΕ) 2015/849 του Ευρωπαϊκού Κοινοβουλίου και του Συμβουλίου, της 20ής Μαΐου 2015, σχετικά με την πρόληψη της χρησιμοποίησης του χρηματοπιστωτικού συστήματος για τη νομιμοποίηση εσόδων από παράνομες δραστηριότητες ή για τη χρηματοδότηση της τρομοκρατίας, την τροποποίηση του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου, και την κατάργηση της οδηγίας 2005/60/ΕΚ του Ευρωπαϊκού Κοινοβουλίου και του Συμβουλίου και της οδηγίας 2006/70/ΕΚ της Επιτροπής
                  4
               , και ιδίως το άρθρο 45 παράγραφος 11,
            
            
               Εκτιμώντας τα ακόλουθα:
            
            
               (1)Οι εκδότες ηλεκτρονικού χρήματος και οι πάροχοι υπηρεσιών πληρωμών μπορούν να ορίζουν κεντρικά σημεία επαφής με ρόλο να διασφαλίζουν, για λογαριασμό του φορέα που τα όρισε, τη συμμόρφωση προς τους κανόνες για την καταπολέμηση της νομιμοποίησης εσόδων από παράνομες δραστηριότητες και της χρηματοδότησης της τρομοκρατίας και να διευκολύνουν την εποπτεία από τις αρμόδιες αρχές. Τα κράτη μέλη μπορούν να απαιτούν τον ορισμό κεντρικού σημείου επαφής όταν οι πάροχοι υπηρεσιών πληρωμών και οι εκδότες ηλεκτρονικού χρήματος παρέχουν υπηρεσίες στο έδαφός τους μέσω εγκατάστασης υπό μορφή διαφορετική από υποκατάστημα, αλλά όχι όταν παρέχουν υπηρεσίες χωρίς εγκατάσταση.
            
            
               (2)Ο ορισμός κεντρικού σημείου επαφής με ρόλο να διασφαλίζει τη συμμόρφωση προς τους κανόνες για την καταπολέμηση της νομιμοποίησης εσόδων από παράνομες δραστηριότητες και της χρηματοδότησης της τρομοκρατίας φαίνεται δικαιολογημένος όταν η έκταση και η κλίμακα των δραστηριοτήτων που εκτελούνται από παρόχους υπηρεσιών πληρωμών και εκδότες ηλεκτρονικού χρήματος μέσω εγκαταστάσεων υπό μορφή διαφορετική από υποκατάστημα πληρούν ή υπερβαίνουν ορισμένα κατώτατα όρια. Τα όρια αυτά θα πρέπει να καθοριστούν σε επίπεδο αναλογικό προς τον στόχο της οδηγίας (ΕΕ) 2015/849 να διευκολύνεται η εποπτεία από τις αρμόδιες αρχές της εκπλήρωσης από τις εν λόγω εγκαταστάσεις, για λογαριασμό του φορέα που τις όρισε, των τοπικών υποχρεώσεων για την καταπολέμηση της νομιμοποίησης εσόδων από παράνομες δραστηριότητες και της χρηματοδότησης της τρομοκρατίας («ΚΞΧ/ΧΤ»), χωρίς να επιβάλλεται ταυτόχρονα περιττός ρυθμιστικός φόρτος στους παρόχους υπηρεσιών πληρωμών και τους εκδότες ηλεκτρονικού χρήματος.
            
            
               (3) Απαίτηση ορισμού κεντρικού σημείου επαφής φαίνεται να δικαιολογείται επίσης στις περιπτώσεις που κράτος μέλος θεωρεί ότι ο κίνδυνος νομιμοποίησης εσόδων από παράνομες δραστηριότητες ή χρηματοδότησης της τρομοκρατίας που συνδέεται με τη λειτουργία των εν λόγω εγκαταστάσεων είναι αυξημένος, όπως προκύπτει, για παράδειγμα, από εκτίμηση του κινδύνου νομιμοποίησης εσόδων από παράνομες δραστηριότητες ή χρηματοδότησης της τρομοκρατίας τον οποίο ενέχουν οι δραστηριότητες ορισμένων κατηγοριών παρόχων υπηρεσιών πληρωμών ή εκδοτών ηλεκτρονικού χρήματος. Εντούτοις, τα κράτη μέλη δεν θα πρέπει να υποχρεούνται να διεξαγάγουν εκτίμηση του κινδύνου που ενέχουν μεμονωμένοι πάροχοι υπηρεσιών πληρωμών ή εκδότες ηλεκτρονικού χρήματος για τον σκοπό αυτό.
            
            
               (4)Ωστόσο, σε εξαιρετικές περιπτώσεις, όταν κράτος μέλος έχει βάσιμους λόγους να πιστεύει ότι ο κίνδυνος νομιμοποίησης εσόδων από παράνομες δραστηριότητες ή χρηματοδότησης της τρομοκρατίας που συνδέεται με συγκεκριμένο πάροχο υπηρεσιών πληρωμών ή εκδότη ηλεκτρονικού χρήματος ο οποίος διατηρεί εγκαταστάσεις στο έδαφός του είναι υψηλός, θα πρέπει να έχει τη δυνατότητα να απαιτήσει από τον εν λόγω πάροχο ή εκδότη να ορίσει κεντρικό σημείο επαφής, ακόμη και αν οι δραστηριότητές του δεν πληρούν τα κατώτατα όρια που ορίζονται στον παρόντα κανονισμό ή ο ίδιος δεν ανήκει σε κατηγορία φορέων που υποχρεούνται να ορίσουν κεντρικό σημείο επαφής βάσει της εκτίμησης του κινδύνου νομιμοποίησης εσόδων από παράνομες δραστηριότητες ή χρηματοδότησης της τρομοκρατίας την οποία έχει διεξαγάγει το κράτος μέλος.
            
            
               (5)Στην περίπτωση ορισμού κεντρικού σημείου επαφής, αυτό θα πρέπει να διασφαλίζει, για λογαριασμό του παρόχου υπηρεσιών πληρωμών ή εκδότη ηλεκτρονικού χρήματος που το όρισε, ότι οι εγκαταστάσεις του εν λόγω παρόχου ή εκδότη συμμορφώνονται προς τους ισχύοντες κανόνες ΚΞΧ/ΧΤ. Προς τον σκοπό αυτόν, το κεντρικό σημείο επαφής θα πρέπει να γνωρίζει επαρκώς τις ισχύουσες απαιτήσεις ΚΞΧ/ΧΤ και να διευκολύνει τη διαμόρφωση και την εφαρμογή πολιτικών και διαδικασιών ΚΞΧ/ΧΤ.
            
            
               (6)Το κεντρικό σημείο επαφής θα πρέπει, μεταξύ άλλων, να διαδραματίζει κεντρικό συντονιστικό ρόλο μεταξύ του εκδότη ηλεκτρονικού χρήματος ή παρόχου υπηρεσιών πληρωμών που το όρισε και των εγκαταστάσεων αυτού, καθώς και μεταξύ του εν λόγω εκδότη ηλεκτρονικού χρήματος ή παρόχου υπηρεσιών πληρωμών και των αρμόδιων αρχών του κράτους μέλους στο οποίο λειτουργούν οι εγκαταστάσεις, ώστε να διευκολύνει την εποπτεία τους.
            
            
               (7)Τα κράτη μέλη θα πρέπει να έχουν το δικαίωμα να ορίσουν, βάσει της συνολικής τους εκτίμησης των κινδύνων νομιμοποίησης εσόδων από παράνομες δραστηριότητες και χρηματοδότησης της τρομοκρατίας που συνδέονται με τις δραστηριότητες των παρόχων υπηρεσιών πληρωμών και των εκδοτών ηλεκτρονικού χρήματος που είναι εγκατεστημένοι στο έδαφός τους υπό μορφή διαφορετική από υποκατάστημα, ότι τα κεντρικά σημεία επαφής πρέπει να εκτελούν ορισμένα πρόσθετα καθήκοντα στο πλαίσιο του ρόλου τους να διασφαλίζουν την εκπλήρωση των τοπικών υποχρεώσεων ΚΞΧ/ΧΤ. Ιδίως, ενδέχεται να ενδείκνυται η επιβολή από τα κράτη μέλη στα κεντρικά σημεία επαφής της υποχρέωσης να υποβάλλουν, για λογαριασμό του εκδότη ηλεκτρονικού χρήματος ή παρόχου υπηρεσιών πληρωμών που τα όρισε, αναφορές για ύποπτες συναλλαγές στη μονάδα χρηματοοικονομικών πληροφοριών (ΜΧΠ) του κράτους μέλους υποδοχής, στου οποίου το έδαφος είναι εγκατεστημένη η υπόχρεη οντότητα.
            
            
               (8)Εναπόκειται σε κάθε κράτος μέλος να ορίσει αν τα κεντρικά σημεία επαφής πρέπει να έχουν συγκεκριμένη μορφή. Όταν ορίζεται τέτοια μορφή, τα κράτη μέλη θα πρέπει να διασφαλίζουν ότι οι τιθέμενες απαιτήσεις είναι αναλογικές και δεν βαίνουν πέραν αυτού που είναι αναγκαίο για την επίτευξη του στόχου της συμμόρφωσης προς τους κανόνες ΚΞΧ/ΧΤ και της διευκόλυνσης της εποπτείας.
            
            
               (9)Ο παρών κανονισμός βασίζεται στα σχέδια ρυθμιστικών τεχνικών προτύπων που υπέβαλαν οι Ευρωπαϊκές Εποπτικές Αρχές (η Ευρωπαϊκή Αρχή Τραπεζών, η Ευρωπαϊκή Αρχή Ασφαλίσεων και Επαγγελματικών Συντάξεων και η Ευρωπαϊκή Αρχή Κινητών Αξιών και Αγορών) στην Επιτροπή.
            
            
               (10)Οι Ευρωπαϊκές Εποπτικές Αρχές διεξήγαγαν ανοικτές δημόσιες διαβουλεύσεις σχετικά με τα σχέδια ρυθμιστικών τεχνικών προτύπων στα οποία βασίζεται ο παρών κανονισμός, ανέλυσαν τα δυνητικά συναφή κόστη και οφέλη και ζήτησαν τη γνώμη των ομάδων συμφεροντούχων που έχουν συσταθεί σύμφωνα με το άρθρο 37 του κανονισμού (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου
                  5
               , το άρθρο 37 του κανονισμού (ΕΕ) αριθ. 1094/2010 του Ευρωπαϊκού Κοινοβουλίου και του Συμβουλίου
                  6
                και το άρθρο 37 του κανονισμού (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου
                  7
               , αντίστοιχα,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1 
            
            
               Αντικείμενο και πεδίο εφαρμογής
            
            
            
               Ο παρών κανονισμός θεσπίζει:
            
         
         
            
            
               α)τα κριτήρια για τον προσδιορισμό των περιστάσεων υπό τις οποίες ενδείκνυται ο ορισμός κεντρικού σημείου επαφής, σύμφωνα με το άρθρο 45 παράγραφος 9 της οδηγίας (ΕΕ) 2015/849·
            
            
               β)κανόνες σχετικά με τα καθήκοντα των κεντρικών σημείων επαφής.
            
            
            
               Άρθρο 2 
            
            
               Ορισμοί
            
            
               Για τους σκοπούς του παρόντος κανονισμού, ισχύουν οι ακόλουθοι ορισμοί:
            
            
            
               1)«αρμόδια αρχή»: η αρχή κράτους μέλους που είναι αρμόδια για τη διασφάλιση της συμμόρφωσης των εκδοτών ηλεκτρονικού χρήματος και των παρόχων υπηρεσιών πληρωμών που είναι εγκατεστημένοι στο έδαφος του οικείου κράτους μέλους υπό μορφή διαφορετική από υποκατάστημα και των οποίων η έδρα βρίσκεται σε άλλο κράτος μέλος προς τις απαιτήσεις της οδηγίας (ΕΕ) 2015/849, όπως έχει μεταφερθεί στο εθνικό δίκαιο·
            
            
               2)«κράτος μέλος υποδοχής»: κράτος μέλος στου οποίου το έδαφος είναι εγκατεστημένοι υπό μορφή διαφορετική από υποκατάστημα εκδότες ηλεκτρονικού χρήματος και πάροχοι υπηρεσιών πληρωμών των οποίων η έδρα βρίσκεται σε άλλο κράτος μέλος· 
            
            
               3)«εκδότες ηλεκτρονικού χρήματος και πάροχοι υπηρεσιών πληρωμών»: οι εκδότες ηλεκτρονικού χρήματος όπως ορίζονται στο άρθρο 2 σημείο 3 της οδηγίας 2009/110/ΕΚ του Ευρωπαϊκού Κοινοβουλίου και του Συμβουλίου
                  8
               , και οι πάροχοι υπηρεσιών πληρωμών όπως ορίζονται στο άρθρο 4 σημείο 9 της οδηγίας 2007/64/ΕΚ του Ευρωπαϊκού Κοινοβουλίου και του Συμβουλίου
                  9
               .
            
            
            
               Άρθρο 3 
            
            
               Κριτήρια για τον ορισμό κεντρικού σημείου επαφής
            
            
            
               1.Τα κράτη μέλη υποδοχής μπορούν να απαιτούν από τους εκδότες ηλεκτρονικού χρήματος και τους παρόχους υπηρεσιών πληρωμών που διατηρούν εγκαταστάσεις στο έδαφός τους υπό μορφή διαφορετική από υποκατάστημα και των οποίων η έδρα βρίσκεται σε άλλο κράτος μέλος να ορίζουν κεντρικό σημείο επαφής, αν πληρούται οποιοδήποτε από τα εξής κριτήρια:
            
            
               α)ο αριθμός των εν λόγω εγκαταστάσεων είναι τουλάχιστον 10· 
            
            
               β)το συνολικό ποσό ηλεκτρονικού χρήματος που διανέμουν και εξαργυρώνουν ή η συνολική αξία των πράξεων πληρωμών που εκτελούν οι εγκαταστάσεις αναμένεται να υπερβεί τα 3 εκατομμύρια EUR ανά οικονομικό έτος ή υπερέβη τα 3 εκατομμύρια EUR κατά το προηγούμενο οικονομικό έτος· 
            
            
               γ)οι πληροφορίες που είναι αναγκαίες για να διαπιστωθεί αν πληρούνται τα ανωτέρω υπό α) και β) κριτήρια δεν υποβλήθηκαν στην αρμόδια αρχή του κράτους μέλους υποδοχής σε εύθετο χρόνο αφότου ζητήθηκαν.
            
            
         
         
            
               2.Χωρίς να θίγονται τα κριτήρια της παραγράφου 1, τα κράτη μέλη υποδοχής μπορούν να απαιτούν από κατηγορίες εκδοτών ηλεκτρονικού χρήματος και παρόχων υπηρεσιών πληρωμών που διατηρούν εγκαταστάσεις στο έδαφός τους υπό μορφή διαφορετική από υποκατάστημα και των οποίων η έδρα βρίσκεται σε άλλο κράτος μέλος να ορίζουν κεντρικό σημείο επαφής, αν η απαίτηση αυτή είναι αναλογική προς το επίπεδο του κινδύνου νομιμοποίησης εσόδων από παράνομες δραστηριότητες ή χρηματοδότησης της τρομοκρατίας που συνδέεται με τη λειτουργία των εν λόγω εγκαταστάσεων.
            
            
            
               3.Τα κράτη μέλη υποδοχής στηρίζουν την εκτίμησή τους ως προς το επίπεδο του κινδύνου νομιμοποίησης εσόδων από παράνομες δραστηριότητες ή χρηματοδότησης της τρομοκρατίας που συνδέεται με τη λειτουργία των εν λόγω εγκαταστάσεων στα πορίσματα εκτιμήσεων του κινδύνου που έχουν διεξαχθεί βάσει του άρθρου 6 παράγραφος 1 και του άρθρου 7 παράγραφος 1 της οδηγίας (ΕΕ) 2015/849, και σε άλλες έγκυρες και αξιόπιστες πηγές πληροφοριών που διαθέτουν. Στο πλαίσιο της εκτίμησης αυτής, το κράτος μέλος υποδοχής λαμβάνει υπόψη τουλάχιστον τα ακόλουθα κριτήρια:
            
            
               α) τον κίνδυνο νομιμοποίησης εσόδων από παράνομες δραστηριότητες ή χρηματοδότησης της τρομοκρατίας που συνδέεται με τα είδη των προϊόντων και των υπηρεσιών που προσφέρονται και των διαύλων διανομής που χρησιμοποιούνται·
            
            
               β)τον κίνδυνο νομιμοποίησης εσόδων από παράνομες δραστηριότητες ή χρηματοδότησης της τρομοκρατίας που συνδέεται με τις κατηγορίες πελατών που εξυπηρετούνται·
            
            
               γ)τον κίνδυνο νομιμοποίησης εσόδων από παράνομες δραστηριότητες ή χρηματοδότησης της τρομοκρατίας που συνδέεται με τη συχνότητα των περιστασιακών συναλλαγών έναντι των επιχειρηματικών σχέσεων· 
            
            
               δ)τον κίνδυνο νομιμοποίησης εσόδων από παράνομες δραστηριότητες ή χρηματοδότησης της τρομοκρατίας που συνδέεται με τις χώρες και τις γεωγραφικές περιοχές που εξυπηρετούνται.
            
            
            
               4.Χωρίς να θίγονται τα κριτήρια των παραγράφων 1 και 2, κράτος μέλος υποδοχής μπορεί, σε εξαιρετικές περιπτώσεις, να εξουσιοδοτεί την αρμόδια αρχή του κράτους μέλους υποδοχής να επιβάλει σε εκδότη ηλεκτρονικού χρήματος ή πάροχο υπηρεσιών πληρωμών που διατηρεί εγκαταστάσεις στο έδαφός του υπό μορφή διαφορετική από υποκατάστημα και του οποίου η έδρα βρίσκεται σε άλλο κράτος μέλος να ορίσει κεντρικό σημείο επαφής, αν το κράτος μέλος υποδοχής έχει βάσιμους λόγους να πιστεύει ότι η λειτουργία των εγκαταστάσεων του εν λόγω εκδότη ηλεκτρονικού χρήματος ή παρόχου υπηρεσιών πληρωμών ενέχει υψηλό κίνδυνο νομιμοποίησης εσόδων από παράνομες δραστηριότητες ή χρηματοδότησης της τρομοκρατίας.
            
            
            
               Άρθρο 4 
            
            
               Διασφάλιση της συμμόρφωσης προς τους κανόνες ΚΞΧ/ΧΤ
            
            
               Το κεντρικό σημείο επαφής διασφαλίζει ότι οι εγκαταστάσεις που ορίζονται στο άρθρο 45 παράγραφος 9 της οδηγίας (ΕΕ) 2015/849 συμμορφώνονται προς τους κανόνες ΚΞΧ/ΧΤ του κράτους μέλους υποδοχής. Προς τον σκοπό αυτόν, το κεντρικό σημείο επαφής:
            
            
            
               α)διευκολύνει τη διαμόρφωση και την εφαρμογή πολιτικών και διαδικασιών ΚΞΧ/ΧΤ σύμφωνα με το άρθρο 8 παράγραφοι 3 και 4 της οδηγίας (ΕΕ) 2015/849, ενημερώνοντας τον εκδότη ηλεκτρονικού χρήματος ή πάροχο υπηρεσιών πληρωμών που το όρισε για τις απαιτήσεις ΚΞΧ/ΧΤ που ισχύουν στο κράτος μέλος υποδοχής·
            
            
               β)εποπτεύει, για λογαριασμό του εκδότη ηλεκτρονικού χρήματος ή παρόχου υπηρεσιών πληρωμών που το όρισε, την ουσιαστική συμμόρφωση των εν λόγω εγκαταστάσεων προς τις απαιτήσεις ΚΞΧ/ΧΤ που ισχύουν στο κράτος μέλος υποδοχής, καθώς και προς τις πολιτικές, τους ελέγχους και τις διαδικασίες του εν λόγω εκδότη ηλεκτρονικού χρήματος ή παρόχου υπηρεσιών πληρωμών που έχουν εκδοθεί σύμφωνα με το άρθρο 8 παράγραφοι 3 και 4 της οδηγίας (ΕΕ) 2015/849·
            
            
               γ)ενημερώνει την κεντρική διοίκηση του εκδότη ηλεκτρονικού χρήματος ή παρόχου υπηρεσιών πληρωμών που το όρισε για τυχόν παραβάσεις ή προβλήματα συμμόρφωσης που διαπιστώνονται στις εν λόγω εγκαταστάσεις, συμπεριλαμβανομένης της γνωστοποίησης τυχόν στοιχείων που μπορεί να επηρεάσουν την ικανότητα της εγκατάστασης να συμμορφώνεται ουσιαστικά προς τις πολιτικές και τις διαδικασίες του εν λόγω εκδότη ηλεκτρονικού χρήματος ή παρόχου υπηρεσιών πληρωμών, καθώς και τυχόν στοιχείων που μπορεί άλλως να επηρεάσουν την εκτίμηση κινδύνου την οποία έχει διεξαγάγει ο εν λόγω εκδότης ηλεκτρονικού χρήματος ή πάροχος υπηρεσιών πληρωμών·
            
            
               δ)διασφαλίζει, για λογαριασμό του εκδότη ηλεκτρονικού χρήματος ή παρόχου υπηρεσιών πληρωμών που το όρισε, ότι λαμβάνονται διορθωτικά μέτρα στις περιπτώσεις που οι εν λόγω εγκαταστάσεις δεν συμμορφώνονται με τους ισχύοντες κανόνες ΚΞΧ/ΧΤ ή υφίσταται κίνδυνος να παραβούν τους κανόνες αυτούς·
            
            
               ε)διασφαλίζει, για λογαριασμό του εκδότη ηλεκτρονικού χρήματος ή παρόχου υπηρεσιών πληρωμών που το όρισε, ότι οι εν λόγω εγκαταστάσεις και το προσωπικό τους συμμετέχουν σε προγράμματα κατάρτισης κατά τα αναφερόμενα στο άρθρο 46 παράγραφος 1 της οδηγίας (ΕΕ) 2015/849· 
            
            
               στ)εκπροσωπεί τον εκδότη ηλεκτρονικού χρήματος ή πάροχο υπηρεσιών πληρωμών που το όρισε στις επικοινωνίες του με τις αρμόδιες αρχές και τη ΜΧΠ του κράτους μέλους υποδοχής.
            
         
         
            
            
               Άρθρο 5
            
            
               Διευκόλυνση της εποπτείας από τις αρμόδιες αρχές του κράτους μέλους υποδοχής
            
            
            
               Το κεντρικό σημείο επαφής διευκολύνει την εποπτεία των εγκαταστάσεων που ορίζονται στο άρθρο 45 παράγραφος 9 της οδηγίας (ΕΕ) 2015/849 από τις αρμόδιες αρχές του κράτους μέλους υποδοχής. Προς τον σκοπό αυτόν, το κεντρικό σημείο επαφής, για λογαριασμό του εκδότη ηλεκτρονικού χρήματος ή παρόχου υπηρεσιών πληρωμών που το όρισε:
            
            
            
               α)εκπροσωπεί τον εκδότη ηλεκτρονικού χρήματος ή πάροχο υπηρεσιών πληρωμών που το όρισε στις επικοινωνίες του με αρμόδιες αρχές·
            
            
               β)έχει πρόσβαση στις πληροφορίες που τηρούν οι εν λόγω εγκαταστάσεις·
            
            
               γ)ανταποκρίνεται στα αιτήματα των αρμόδιων αρχών τα οποία σχετίζονται με τη δραστηριότητα των εν λόγω εγκαταστάσεων, παρέχει στις αρμόδιες αρχές συναφείς πληροφορίες τις οποίες τηρούν ο εκδότης ηλεκτρονικού χρήματος ή πάροχος υπηρεσιών πληρωμών και οι εν λόγω εγκαταστάσεις, και, όταν απαιτείται, υποβάλλει αναφορές σε τακτική βάση·
            
            
               δ)διευκολύνει τις επιτόπου επιθεωρήσεις των εν λόγω εγκαταστάσεων όποτε απαιτείται από τις αρμόδιες αρχές.
            
            
            
               Άρθρο 6 
            
            
               Πρόσθετα καθήκοντα κεντρικού σημείου επαφής
            
            
            
               1.Επιπρόσθετα στα καθήκοντα που ορίζονται στα άρθρα 4 και 5, τα κράτη μέλη υποδοχής μπορούν να απαιτούν από τα κεντρικά σημεία επαφής να εκτελούν, για λογαριασμό του εκδότη ηλεκτρονικού χρήματος ή παρόχου υπηρεσιών πληρωμών που τα όρισε, ένα ή περισσότερα από τα ακόλουθα καθήκοντα:
            
            
            
               α)να υποβάλλουν εκθέσεις σύμφωνα με το άρθρο 33 παράγραφος 1 της οδηγίας (ΕΕ) 2015/849, όπως έχει μεταφερθεί στο εθνικό δίκαιο του κράτους μέλους υποδοχής·
            
            
               β)να ανταποκρίνονται σε τυχόν αιτήματα της ΜΧΠ τα οποία σχετίζονται με τη δραστηριότητα των εγκαταστάσεων που ορίζονται στο άρθρο 45 παράγραφος 9 της οδηγίας (ΕΕ) 2015/849 και να παρέχουν στη ΜΧΠ συναφείς πληροφορίες σχετικά με τις εν λόγω εγκαταστάσεις·
            
            
               γ)να ελέγχουν συναλλαγές για τον εντοπισμό ύποπτων συναλλαγών, κατά περίπτωση, λαμβανομένης υπόψη της έκτασης και της πολυπλοκότητας των δραστηριοτήτων του εκδότη ηλεκτρονικού χρήματος ή παρόχου υπηρεσιών πληρωμών στο κράτος μέλος υποδοχής.
            
            
         
         
            
               2.Τα κράτη μέλη υποδοχής μπορούν να απαιτούν από τα κεντρικά σημεία επαφής να εκτελούν ένα ή περισσότερα από τα πρόσθετα καθήκοντα που ορίζονται στην παράγραφο 1, αν τα εν λόγω πρόσθετα καθήκοντα είναι αναλογικά προς το συνολικό επίπεδο του κινδύνου νομιμοποίησης εσόδων από παράνομες δραστηριότητες και χρηματοδότησης της τρομοκρατίας που συνδέεται με τη λειτουργία των οικείων παρόχων υπηρεσιών πληρωμών και εκδοτών ηλεκτρονικού χρήματος που διατηρούν εγκαταστάσεις στο έδαφός τους υπό μορφή διαφορετική από υποκατάστημα.
            
            
            
               3.Τα κράτη μέλη υποδοχής στηρίζουν την εκτίμησή τους ως προς το επίπεδο του κινδύνου νομιμοποίησης εσόδων από παράνομες δραστηριότητες ή χρηματοδότησης της τρομοκρατίας που συνδέεται με τη λειτουργία των εν λόγω εγκαταστάσεων στα πορίσματα εκτιμήσεων του κινδύνου που έχουν διεξαχθεί βάσει του άρθρου 6 παράγραφος 1 και του άρθρου 7 παράγραφος 1 της οδηγίας (ΕΕ) 2015/849, στο άρθρο 3 παράγραφος 2 του παρόντος κανονισμού, αν συντρέχει σχετική περίπτωση, και σε άλλες έγκυρες και αξιόπιστες πηγές πληροφοριών που διαθέτουν.
            
            
            
               Άρθρο 7 
            
            
               Έναρξη ισχύος
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 7.5.2018
            
            
               
                     Για την Επιτροπή
               
               
                     Πρόεδρος
                     Jean-Claude JUNCKER
               
            
         
         
            
                  
                     (1)
                  
                        Κανονισμός (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Τραπεζών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/78/ΕΚ της Επιτροπής (ΕΕ L 331 της 15.12.2010, σ. 12).
               
               
                  
                     (2)
                  
                        Κανονισμός (ΕΕ) αριθ. 1094/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, για τη σύσταση Ευρωπαϊκής Εποπτικής Αρχής (Ευρωπαϊκή Αρχή Ασφαλίσεων και Επαγγελματικών Συντάξεων), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/79/ΕΚ της Επιτροπής (ΕΕ L 331 της 15.12.2010, σ. 48).
               
               
                  
                     (3)
                  
                        Κανονισμός (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/77/ΕΚ (ΕΕ L 331 της 15.12.2010, σ. 84).
               
               
                  
                     (4)
                  
                        ΕΕ L 141 της 5.6.2015, σ. 73.
               
               
                  
                     (5)
                  
                        Κανονισμός (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Τραπεζών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/78/ΕΚ της Επιτροπής (ΕΕ L 331 της 15.12.2010, σ. 12).
               
               
                  
                     (6)
                  
                        Κανονισμός (ΕΕ) αριθ. 1094/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, για τη σύσταση Ευρωπαϊκής Εποπτικής Αρχής (Ευρωπαϊκή Αρχή Ασφαλίσεων και Επαγγελματικών Συντάξεων), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/79/ΕΚ της Επιτροπής (ΕΕ L 331 της 15.12.2010, σ. 48).
               
               
                  
                     (7)
                  
                        Κανονισμός (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/77/ΕΚ (ΕΕ L 331 της 15.12.2010, σ. 84).
               
               
                  
                     (8)
                  
                        Οδηγία 2009/110/ΕΚ του Ευρωπαϊκού Κοινοβουλίου και του Συμβουλίου, της 16ης Σεπτεμβρίου 2009, για την ανάληψη, άσκηση και προληπτική εποπτεία της δραστηριότητας ιδρύματος ηλεκτρονικού χρήματος, την τροποποίηση των οδηγιών 2005/60/ΕΚ και 2006/48/ΕΚ και την κατάργηση της οδηγίας 2000/46/ΕΚ (ΕΕ L 267 της 10.10.2009, σ. 7).
               
               
                  
                     (9)
                  
                        Οδηγία 2007/64/ΕΚ του Ευρωπαϊκού Κοινοβουλίου και του Συμβουλίου, της 13ης Νοεμβρίου 2007, για τις υπηρεσίες πληρωμών στην εσωτερική αγορά, την τροποποίηση των οδηγιών 97/7/ΕΚ, 2002/65/ΕΚ, 2005/60/ΕΚ και 2006/48/ΕΚ, και την κατάργηση της οδηγίας 97/5/ΕΚ (ΕΕ L 319 της 5.12.2007, σ. 1).